2021/0168 (NLE)

Pasiūlymas

TARYBOS ĮGYVENDINIMO SPRENDIMAS

dėl Italijos ekonomikos gaivinimo ir atsparumo didinimo plano įvertinimo patvirtinimo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, ypač į jo 20 straipsnį,

atsižvelgdama į Europos Komisijos pasiūlymą,

kadangi:

(1)COVID-19 protrūkis sutrikdė Italijos ekonomiką. 2019 m. Italijos vienam gyventojui tekęs bendrasis vidaus produktas (BVP vienam gyventojui) einamosiomis kainomis sudarė 95,0 % ES vidurkio. Pagal Komisijos 2021 m. pavasario prognozę, Italijos realusis BVP 2020 m. sumažėjo 8,9 % ir numatoma, kad 2020–2021 m. jis iš viso sumažės 5,0 %. Tarp vidutinio laikotarpio ekonominės veiklos rezultatus ilgiau veikiančių veiksnių – didelis jaunimo nedarbas ir žemas moterų dalyvavimo darbo rinkoje lygis, lėtas našumo augimas, neveiksmingas viešasis administravimas ir labai didelė valdžios sektoriaus skola;

(2)2019 m. liepos 9 d. ir 2020 m. liepos 20 d. per Europos semestrą Taryba Italijai pateikė rekomendacijų. Konkrečiai, Taryba rekomendavo perkelti mokesčių naštą nuo darbo jėgos, stiprinti kovą su mokesčių slėpimu ir visapusiškai įgyvendinti ankstesnes pensijų reformas. Taryba taip pat rekomendavo didinti sveikatos sistemos atsparumą ir pajėgumus, kartu stiprinant nacionalinių ir regioninių valdžios institucijų veiklos koordinavimą. Be to, Taryba rekomendavo aktyviau kovoti su nedeklaruojamu darbu ir užtikrinti, kad aktyvios darbo rinkos politikos ir socialinės politikos priemonės būtų veiksmingai integruotos ir jomis visų pirma būtų padedama jaunimui ir pažeidžiamoms grupėms ir kad visapusiška strategija būtų remiamas moterų dalyvavimas darbo rinkoje, be kita ko, sudarant galimybes naudotis kokybiškomis vaiko priežiūros ir ilgalaikės priežiūros paslaugomis. Siekiant įveikti COVID-19 krizę, Italijai buvo rekomenduota užtikrinti tinkamą pajamų pakeitimą ir galimybes naudotis socialine apsauga ir švelninti šios krizės poveikį užimtumui, be kita ko, pasitelkiant lankstaus darbo laiko tvarką ir aktyvią paramą užimtumui. Be to, Italijai buvo rekomenduota gerinti švietimo rezultatus, stiprinti nuotolinį mokymąsi ir skatinti kvalifikacijos kėlimą, be kita ko, tobulinti skaitmeninius įgūdžius. Buvo rekomenduota vykdant su investicijomis susijusią ekonominę politiką sutelkti dėmesį į žaliąją ir skaitmeninę pertvarką, atsižvelgiant į regioninius skirtumus, visų pirma į švarią ir veiksmingą energijos gamybą ir vartojimą, mokslinius tyrimus ir inovacijas, darnųjį viešąjį transportą, atliekų tvarkymą ir vandentvarką, taip pat į sustiprintą skaitmeninę infrastruktūrą, kad būtų užtikrintas esminių paslaugų teikimas. Siekiant paremti ekonomiką COVID-19 krizės metu, Italijai taip pat buvo rekomenduota veiksmingai įgyvendinti priemones, kuriomis garantuojamas realiosios ekonomikos likvidumas, paankstinti brandžių viešųjų investicinių projektų įgyvendinimą ir skatinti privačiąsias investicijas. Be to, Taryba rekomendavo didinti viešojo administravimo efektyvumą ir teismų sistemos veiksmingumą, stiprinti nemokumo sistemą ir aktyviau kovoti su korupcija. Taryba taip pat primygtinai paragino šalinti konkurencijos ribojimus ir tobulinti sektorių reguliavimą. Italijai taip pat buvo rekomenduota remti bankų balansų restruktūrizavimą, toliau mažinant neveiksnių paskolų skaičių, ir didinti mažų ir novatoriškų įmonių galimybes gauti ne bankų teikiamą finansavimą. Įvertinusi pažangą, padarytą įgyvendinant šias šaliai skirtas rekomendacijas, tuo metu, kai buvo pateiktas ekonomikos gaivinimo ir atsparumo didinimo planas, Komisija daro išvadą, kad įgyvendinant rekomendacijas imtis visų būtinų priemonių, kad būtų veiksmingai kovojama su pandemija, palaikoma ekonomika ir remiamas būsimas jos atsigavimas, taip pat užtikrinti veiksmingą priemonių įgyvendinimą siekiant garantuoti realiosios ekonomikos, įskaitant mažąsias ir vidutines įmones, novatoriškas įmones ir savarankiškai dirbančius asmenis, likvidumą ir vengti pavėluotų mokėjimų, padaryta didelė pažanga. Didelė pažanga taip pat nustatyta kovos su mokesčių slėpimu, ypač su atvejais, kai neišrašomos sąskaitos faktūros, srityje;

(3)2021 m. birželio 2 d. pagal Europos Parlamento ir Tarybos reglamento (ES) Nr. 1176/2011 5 straipsnį dėl Italijos Komisija paskelbė nuodugnią apžvalgą. Atlikusi analizę Komisija padarė išvadą, kad Italijoje yra susidaręs perviršinis makroekonominis disbalansas, konkrečiai susijęs su didele valdžios sektoriaus skola ir užsitęsusia mažo našumo dinamika, o šie veiksniai, atsižvelgiant į darbo rinkos ir bankų sektoriaus pažeidžiamumą, turi tarpvalstybinės įtakos;

(4)[Tarybos rekomendacijoje dėl euro zonos ekonominės politikos euro zonos valstybėms narėms rekomenduota, be kita ko, įgyvendinant savo ekonomikos gaivinimo ir atsparumo didinimo planus, imtis šių veiksmų: inter alia, užtikrinti politikos kryptį, kuria remiamas ekonomikos atsigavimas, ir toliau didinti konvergenciją, atsparumą ir tvarų bei integracinį augimą. Tarybos rekomendacijoje taip pat rekomenduota stiprinti nacionalines institucines sistemas, užtikrinti makrofinansinį stabilumą, baigti kurti ekonominę ir pinigų sąjungą ir stiprinti tarptautinį euro vaidmenį;] [If the Council recommendation is not adopted by the time of the CID adoption, please remove the recital]

(5)2021 m. balandžio 30 d. pagal Reglamento (ES) 2021/241 18 straipsnio 1 dalį Italija Komisijai pateikė nacionalinį ekonomikos gaivinimo ir atsparumo didinimo planą. Jis pateiktas po konsultacijų, vykdytų pagal nacionalinę teisinę sistemą su vietos ir regionų valdžios institucijomis, socialiniais partneriais, pilietinės visuomenės organizacijomis, jaunimo organizacijomis ir kitais atitinkamais suinteresuotaisiais subjektais. Nacionalinė atsakomybė už ekonomikos gaivinimo ir atsparumo didinimo planą yra jo sėkmingo įgyvendinimo ir ilgalaikio poveikio valstybėje narėje bei patikimumo visoje Europoje pagrindas. Pagal to reglamento 19 straipsnį Komisija ekonomikos gaivinimo ir atsparumo didinimo plano aktualumą, efektyvumą, veiksmingumą ir darną įvertino vadovaudamasi to reglamento V priede pateiktomis vertinimo gairėmis;

(6)ekonomikos gaivinimo ir atsparumo didinimo planais turėtų būti siekiama Reglamentu (ES) 2021/241 nustatytos ekonomikos gaivinimo ir atsparumo didinimo priemonės ir Tarybos reglamentu (ES) 2020/2094 nustatytos ES ekonomikos gaivinimo priemonės bendrųjų tikslų, siekiant remti atsigavimą po COVID-19 krizės. Jais turėtų būti skatinama Sąjungos ekonominė, socialinė ir teritorinė sanglauda, prisidedant prie visų Reglamento (ES) 2021/241 3 straipsnyje nurodytų šešių ramsčių;

(7)valstybių narių įgyvendinamais ekonomikos gaivinimo ir atsparumo didinimo planais visoje Sąjungoje bus koordinuojamos investicijos ir reformos. Koordinuotai ir vienu metu įgyvendinant šias reformas ir investicijas bei vykdant tarpvalstybinius projektus, šios reformos ir investicijos viena kitą papildys ir turės teigiamą šalutinį poveikį visai Sąjungai. Todėl maždaug trečdalį priemonės poveikio valstybių narių ekonomikos augimui ir darbo vietų kūrimui sudarys šalutinis kitose valstybėse narėse taikomų priemonių poveikis;

Subalansuotas atsakas prisidedant prie šešių ramsčių